Humbergturm

De Humbärchduäm iss e Aussichdduäm uff'm 425 Meeda hoe Humbärch im Siede vun de Schdadd Lautre.

 Gschichd 
Im Joore 1896 iss die Idee zume Duämbau uff'm Humbärch, wo sellemols schun e beliebda Aussichdsbärch waa, uffgegriff worr. Dodezu hon Bircher vun de Schdadd Lautre e Humbärch-Veroi gegrind, fär de Bau vumme Aussichtsduäm waahzemache. Zu de Grindungsmidglieda hon de bekonnde Nähmaschinefabriggond Paff, Boijamäschda Dr.Orth, die Kommzierääd Peiffer un Karcher un aach de Malzfabriggond Gelberd geheerd.

De Duäm iss noo Pläne vum Minchner Architegd Luddwich Ridder vun Schtembel gebaud worr, derr sisch mid ainische effendlische Gebeude in de Schdadd schun e Nome gemach had. Im Friehjoor 1899 waa de Baubeginn. Es Baumatrial iss voa Oad vum felsische Platoo vum Humbärch gebroch worr. Om 2. Sebdemba 1900 iss de Duäm ingewaid worr.

1909 had sisch de domolische Humbärch-Veroi uffgeleesd. De Duäm un es Veroisvemäsche sinn in de Besidz vun de Schdadd Lautre iwwagong. Im Joore 2001 iss de Humbärch-Veroi-Lautre e. V. mim Voahawe, de Duäm un soi Addragdividäd as Wonnaziel se äerhalle, gegrind worr.

 Aaschidegdua 
De Humbärchduäm iss e fer die wilhelminischi Zaid tybischa monumendala Sondschtääbau.

De Duäm iss 35,77 Meeda hoch un soi Aussichdspladdfoam laid uff 28,16 Meeda iwwa'm
Ärdborrem. De Soggl is achdeggisch, oowedriwwa is de Duam rund. Die Wennltrebb im Innre had 130 Schdufe, dodezu kumme 33 Schdufe on de Außetrebb om Soggl.

 Websaide 

 Humbergturm - Verein Kaiserslautern e. V.

Kategorie:Bauwerk